Έστω και με αρκετή δόση άγχους, ο Ολυμπιακός κατάφερε να πάρει το εισιτήριο για το Europa League, δίνοντας συνέχεια στην ευρωπαϊκή του περιπέτεια. Έχοντας χάσει ένα... τσουβάλι ευκαιρίες απέναντι στον ανίκητο Μπόργιαν κάτω από τα δοκάρια του Ερυθρού Αστέρα, οι παίκτες του Πέδρο Μαρτίνς λυτρώθηκαν χάρη στο εύστοχο χτύπημα πέναλτι του Ελ Αραμπί στο 87' μετά από χέρι του Ζάντερ. Πήραν τη νίκη με 1-0 και είναι αυτοί που συνεχίζουν στους 32 του Europa League. Οι Πειραιώτες ολοκλήρωσαν το ματς με 27 τελικές, έχοντας τεράστιες ευκαιρίες με τους Ποντένσε και Ελ Αραμπί μεταξύ άλλων, όμως στο τέλος κατάφεραν να βρουν το γκολ που τόσο έψαχναν και να πάρουν την τρίτη θέση στον όμιλο. Μοιραίος για τον Ερυθρό Αστέρα ο Τομανέ που αστόχησε σε πέναλτι πριν βγει το ημίχρονο.

13 τελικές στο πρώτο μέρος ο Ολυμπιακός, χαμένο πέναλτι ο Ερυθρός Αστέρας!

Το ματς ξεκίνησε με ρυθμό και φάσεις και από τις δύο ομάδες. Μόλις στο 5' ο Ερυθρός Αστέρας «πάτησε» απειλητικά την περιοχή του Ολυμπιακού, αλλά το σουτ του Βουκάνοβιτς έπειτα από πάσα του Ματέο Γκαρσία δεν βρήκε στόχο. Την ίδια κατάληξη είχε και η προσπάθεια του Μασούρα ένα λεπτό αργότερα, στην πρώτη καλή στιγμή των Πειραιωτών στο ματς. Οι «ερυθρόλευκοι» άρχισαν να πιέζουν την άμυνα των Σέρβων. Στο 19' έπειτα από μια όμορφη ατομική ενέργεια του Καμαρά, ο Γκιγέρμε βρήκε χώρο και έπιασε το δυνατό μακρινό σουτ, αλλά ο Μπόργιαν μπλόκαρε, ενώ στο 23' οι παίκτες του Μαρτίνς είχαν μια σπουδαία διπλή ευκαιρία με τους Ελ Αραμπί και Ποντένσε, οι οποίοι όμως δεν κατάφεραν να βρουν δίχτυα.

Το σκηνικό δεν άλλαζε. Ο Ολυμπιακός είχε φτάσει την κατοχή στο 70% και συνέχιζε την πίεση, φτάνοντας σε διπλάσιο αριθμό τελικών. Στο 26' το σουτ του Καμαρά εκτός περιοχής πέρασε άουτ, ενώ στο 32' ο σταθερότατος Μπόργιαν απέκρουσε τις προσπάθειες των Ποντένσε και Ελαμπντελαουί στην ίδια φάση. Η μεγαλύτερη ευκαιρία των Πειραιωτών πάντως ήρθε στο 34'. Ο Ομάρ σέντραρε από τα δεξιά και ο Ελ Αραμπί ολομόναχος μέσα στην περιοχή έστειλε την μπάλα με κεφαλιά πάνω από το οριζόντιο!

Κόντρα στη ροή του αγώνα, όμως, ο Ερυθρός Αστέρας έφτασε μια ανάσα από το να βάλει ζόρικα στον Ολυμπιακό σε ένα κρίσιμο σημείο του αγώνα. Στο 41' ο Μάριν ανατράπηκε μέσα στην περιοχή από τον Γκιγέρμε, αλλά ο Τομανέ που ανέλαβε την εκτέλεση του πέναλτι σημάδεψε το οριζόντιο! Το παιχνίδι άνοιξε, ο Ολυμπιακός απειλήθηκε εκ νέου όταν ο Μάριν μπήκε μέσα στην περιοχή, αλλά δεν πλάσαρε έγκαιρα και οι δύο ομάδες οδηγήθηκαν ισόπαλες χωρίς τέρματα σε ένα γεμάτο πρώτο μέρος.

Ανίκητος ο Μπόργιαν, πήρε το... αίμα του πίσω για τις χαμένες ευκαιρίες ο Ελ Αραμπί!

Η πίεση του Ολυμπιακού συνεχίστηκε και με την έναρξη του δευτέρου μέρους. Στο 46' το σουτ του Γκιγέρμε πέρασε εκτός και στο αμέσως επόμενο λεπτό ο Μπόργιαν μπλόκαρε την κεφαλιά του Μασούρα. Ο τερματοφύλακας του Ερυθρού Αστέρα στο 54' απέκρουσε για άλλη μια φορά την προσπάθεια του Γκιγέρμε, ενώ στο 59' ο Ελ Αραμπί μετά τη σέντρα του Τσιμίκα έπιασε τη «σκαστή» κεφαλιά με την μπάλα όμως να σταματάει στο κάθετο δοκάρι του Αστέρα!

Ο Μαρτίνς, βλέποντας την ομάδα του να κυριαρχεί στο γήπεδο, αλλά να μην μπορεί να βρει το πολυπόθητο γκολ, έριξε με τη συμπλήρωση μιας ώρας αγώνα τον Γκερέρο, βγάζοντας τον Καμαρά. Αλλά ο Μπόργιαν, κάτω από την εστία του Ερυθρού Αστέρα ήταν ανίκητος. Ο Καναδός κίπερ στο 63' είπε «όχι» στον Ποντένσε, ο οποίος δεν κατάφερε να τον νικήσει από κοντινή απόσταση. Οι χαμένες ευκαιρίες των παικτών του Μαρτίνς διαδέχονταν η μία την άλλη. Στο 70' ξανά ο Ποντένσε έφτασε πολύ κοντά στο να ανοίξει το σκορ, αλλά το πλασέ του πέρασε δίπλα από το κάθετο με τον Μπόργιαν εξουδετερωμένο.

Ο Ολυμπιακός είχε φτάσει τις 22 τελικές, αλλά δεν μπορούσε να βρει το γκολ που θα του επέτρεπε να συνεχίσει στο Europa League. Ο Μαρτίνς πέρασε και τον Λοβέρα στο παιχνίδι αντί του Μασούρα, ωστόσο ο ρυθμός των «ερυθρόλευκων»... κόπηκε, παρότι οι παίκτες του Βλάνταν Μιλόγεβιτς περίμεναν τον Ολυμπιακό στο δικό τους μισό. Η λύτρωση για τον Ολυμπιακό ήρθε στο 86'. Ο Ζάντερ έκανε χέρι σε προσπάθειά του να σταματήσει τη σέντρα, ο Ορσάτο υπέδειξε το σημείο του πέναλτι και ο Ελ Αραμπί πήρε το... αίμα του πίσω για τις χαμένες ευκαιρίες και ευστόχησε για να βάλει μπροστά τον Ολυμπιακό! Στις καθυστερήσεις Γκερέρο και Ποντένσε πλησίασαν σε ένα δεύτερο γκολ. Το 1-0, έστω κι αν αυτό ήρθε αργά, αρκούσε για να πανηγυρίσει ο Ολυμπιακός τη νίκη και την πρόκρισή του στους 32 του Europa League.

MVP: Ο Ελ Αραμπί μπορεί να έχασε δύο εκπληκτικές ευκαιρίες, αλλά στην τρίτη πήρε το αίμα του πίσω. Ευστόχησε από το σημείο του πέναλτι και έστειλε τον Ολυμπιακό στους 32 του Europa League.

Στο ύψος του: Ο Μπόργιαν κρατούσε τον Ερυθρό Αστέρα για 87 λεπτά όρθιο μέσα στο Καραϊσκάκη, αλλά τελικά είδε τον Ελ Αραμπί να τον νικάει από το σημείο του πέναλτι.

Αδύναμος κρίκος: Ο Τομανέ για το χαμένο του πέναλτι σε ένα πολύ κρίσιμο σημείο πριν βγει το ημίχρονο. Θα μπορούσε να είχε βάλει μπροστά τον Ερυθρό Αστέρα και να δώσει άλλη τροπή στο ματς.

Η γκάφα: Την έκανε ο Ζάντερ, ο οποίος με το που μπήκε αλλαγή έκανε το πέναλτι και έδωσε τη δυνατότητα στον Ολυμπιακό να βρει το γκολ που έψαχνε για να συνεχίσει αυτός στο Europa League.

Το στραγάλι: Ο Ντανιέλε Ορσάτο σωστά έδωσε το πέναλτι στον Ερυθρό Αστέρα στην ανατροπή του Μάριν από τον Γκιγέρμε, όπως και εκείνο στον Ολυμπιακό στο χέρι του Ζάντερ.

Το ταμείο του gazzetta.gr: Ο Ολυμπιακός πήγε να χάσει... μόνος του την πρόκριση με τις τεράστιες ευκαιρίες που απώλεσε. Όμως έστω και στο φινάλε ο Ελ Αραμπί κατάφερε από το σημείο του πέναλτι να κάνει το 1-0 και να δώσει στους ερυθρόλευκους τη νίκη και την πρόκριση στους 32 του Europa League. Οι 27-7 τελικές του Ολυμπιακού έναντι του Ερυθρού Αστέρα μιλάνε από μόνες τους για την εικόνα του παιχνιδιού, με τους παίκτες του Μαρτίνς να αγχώνονται, αλλά να βρίσκουν τελικά τον τρόπο να ξεκλειδώσουν τον εκπληκτικό Μπόργιαν και να δώσουν συνέχεια στην ευρωπαϊκή τους περιπέτεια.

Οι συνθέσεις:

Ολυμπιακός (Πέδρο Μαρτίνς): Σα, Ομάρ, Τσιμίκας, Μεριά, Σεμέδο, Γκιγιέρμε, Μπουχαλάκης, Καμαρά (61' Γκερέρο), Ποντένσε, Μασούρας (70' Λοβέρα), Ελ Αραμπί (90' Μπενζιά).

Ερυθρός Αστέρας (Βλάνταν Μιλόγεβιτς): Μπόργιαν, Γκόμπελιτς, Μιλούνοβιτς, Ντέγκενεκ, Ρόντιτς, Ίβανιτς (82' Ζάντερ), Ν. Πέτροβιτς, Μάριν, Βουκάνοβιτς (65' Μποάκιε), Γκαρσία, Τομανέ (58' Λα Πάρα)